成易庵（士达）和余朴渊瀑布韵以示之。因复次
白文宝 (Yuan)
磐石澄潭汇清流，走波急兮如车下坂头。喷薄汹涌飞惊湍，色悸恍惚非人间。湾环黤黑万仞底，沈竿续蔓谁穷柢。巨灵不知向何托，练翻珠舂振峭壁。初闻雨声长空悬，欻见白虬横半天。战战霹雳兮潺潺如笋吟，香炉胜槩那用寻。人言朴郎死名渊，水风习习常吹烟。骊龙相共冯夷过，悚然凝瞩立岩阿。千奇万怪未尽记，可叹造物机巧异。休言此水背于邦，回互终入礼成江。前圣垂法有所主，四王镇压是从古。物理往还通塞亦各时，水之背向吾何期。